Gandia continua amb la campanya de promoció i d'internacionalització turística
25 octubre 2021

## Gandia continua amb la campanya de promoció i d'internacionalització turística25 octubre 2021Última actualització: 25 octubre 2021

![](../gestion/img/eae1559230f94ec9f27b61acfc744be98a8a87b26b5855692a89d26057e87108.jpg)  
  

El **regidor de Turisme i Platges, Vicent Mascarell**, ha comparegut aquest matí en roda de premsa per a fer un balanç de la Mostra de Turisme Comunitat Valenciana celebrada aquest cap de setmana a València, i per a anunciar que la ciutat de Gandia continua amb la campanya de fires nacionals i internacionals destinada a la promoció i a la comercialització de la nostra destinació tant al públic com al sector professional.

“_Sempre aprofitem la temporada baixa per a intentar fer un esforç de promoció, i ho fem d’ací a Cap d’Any amb 18 d’accions amb l’objectiu de consolidar el nostre turisme nacional i créixer en el turisme internacional_”, ha destacat Mascarell, qui ha anunciat que la nostra ciutat participarà el dilluns pròxim en la World Travel Market que se celebrarà de l’1 fins al 3 de novembre en Londres, “_una de les fires de Turisme més importants del món_”.

Així, als esdeveniments de promoció estatal als quals Gandia ha participat des de setembre (‘Fira de les Comarques’, ‘Alicante Gastronómica’, ‘Workshop de la Confederació Espanyola d’Agències i Viatges’ –CEAV-, ‘Expovacaciones Bilbao’ i Fira CV), els segueix la ‘Fira de Tots Sants de Cocentaina’ (del 29 d’octubre a l’1 de novembre), l’Intur Valladolid’ (del 18 al 21 de novembre), l’Aratur Zaragoza’ (del 26 al 28 de novembre) i l’IBTM Barcelona’ (del 30 de novembre al 2 de desembre).

En el plànol internacional, a més de la fira promocional de Londres de la setmana pròxima, la delegació turística de Gandia promocionarà la nostra destinació en la ‘Roadshow Spagna in Italia’ a través de 4 workshops a les ciutats de Torí, Milan, Nàpols i Roma, reunions de professionals que es celebraran entre el 22 i el 25 de novembre amb una assistència mitja de 100 agències de viatges per ciutat.

Cal recordar que a aquestes campanyes d’internacionalització orientades a retrobar-nos amb el turista internacional, sobretot de França, Anglaterra, Alemanya i Itàlia, se sumen les ja desenvolupades el 2 d’octubre passat al ‘Mice Peak’ amb ‘Gandia Convention Bureau, un esdeveniment dirigit al públic alemany per a promocionar el turisme de congressos, i la ‘IFTM Top Resa’ a París, que es va celebrar del 5 al 8 d’aquest mes.

Tota l’agenda de promoció es complementa amb la comercialització d’un ‘fam trips’ de cine i TV procedents d’EUA i Regne Unit que tindrà lloc demà 26 d’octubre, i la recepció de dos periodistes argentins el pròxim dissabte 30 que venen de la mà de València Turisme per a redactar una guia de la nostra província.

Per últim, el responsable de Turisme ha conclòs que la campanya #EsGandiatodoelVeraño continuarà a Madrid el dimecres que ve al Congreso de los Diputados amb la inclusió de la Fideuà de Gandia al menú.

[Twittear](https://twitter.com/share)